אייל שיראי

אייל שיראי (נולד ב-13 באפריל 1964) הוא מפיק, במאי ותסריטאי ישראלי. נשוי לשחקנית הישראלית טינקרבל. מתגורר ביישוב צוקים בערבה.

קריירה 
בשנת 1996 כתב את התסריט, ביים והפיק את הסרט "ציפורים בניוטרל".

בשנת 1997 הפיק את הסרט "סוף המשחק" שביים יוני דרמון. שנה מאוחר יותר הפיק את הסרט הישראלי-צרפתי "יום יום" שביים עמוס גיתאי, אשר היה מועמד לפרס אופיר לשנת 1998, ואת הסרט "קשר עיר" שביים יהונתן סגל.

בשנת זו הקים, יחד עם יוסף סידר, את אולפני "סינמה פקטורי". החברה הפיקה שבעה סרטים וכן בוצעו בה עריכות סאונד למספר סרטים.

בשנת 1999 הפיק את הסרט "שחרר את הנסיכה" שביים אורון אדר והיה מועמד לפרס וולג'ין בפסיטבל הקולנוע ירושלים 1999. בשנה זו אף הפיק את סרט הטלוויזיה "כאילו כלום לא קרה" שביימה אילת ברגור.

שנה מאוחר יותר הפיק את הסרט "משהו טוטאלי" שביים גור בנטביץ'. בשנה זו גם הפיק את הסרט "ההסדר" יחד עם דוד מנדיל.

בשנת 2003 הפיק את הסרט "זמזום" שביים יגאל בורשטיין. שנה לאחר מכן הפיק את הסרט "מדורת השבט" שביים יוסף סידר.

בשנת 2005 הפיק, ביים ואף שיחק בסרט "בקרוב יקרה לך משהו טוב" על פי ספרו של עוזי וייל.

בשנת 2007 הפיק את הסרט "חופשת קיץ" שביים דוד וולך. שנתיים מאוחר יותר הפיק, יחד עם גיל ססובר, את הסרט "ד"ר פומרנץ" שביים אסי דיין.

בשנת 2012 הפיק את הסרט "שרקייה", בבימויו של עמי ליבנה. בשנה זו יזם יחד עם טינקרבל את פסטיבל הסרטים בערבה, לאחר שעברו השניים להתגורר באזור. "הרעיון לעשות כאן במדבר פסטיבל סרטים, הגיע ממקום של צורך. הרגשתי שיש כאן צורך תרבותי", סיפר. שיראי הוא גם יוזם הפרויקט "קצר במדבר", לסרטים קצרים שמקורות ההשראה ואתרי הצילום שלהם הם מרחבי הנגב-ערבה.

בשנת 2014 הפיק את הסרט הקצר "אנטילופות" שביים אורי רום. בשנת 2015 הפיק את הסרט הקצר "שן כריש" בבימויו של אורן גרנר.

בשנת 2017 הפיק את הסרט הקצר "קילומטר 147", זוכה פרס אופיר לסרט הקצר הטוב ביותר וכן את הסרט "בדרך חזרה" בבימויו של משה רוזנטל. כמו כן הפיק בשנה זו את הסרט הקצר "מכת חום" בבימויה של עדי שנער.

בשנת 2019 הפיק את הסרט הקצר "הינומה".

קישורים חיצוניים 

 אייל שיראי, באתר ספר הקולנוע הישראלי

הערות שוליים 

מפיקי קולנוע ישראלים
במאי קולנוע ישראלים
תסריטאי קולנוע ישראלים
ישראלים שנולדו ב-1964